A Tanács 399/94/EK rendelete

(1994. február 21.)

a szárított szőlőre vonatkozó egyedi intézkedésekről

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a szárított szőlő forgalomba hozatala az alkalmazandó termelési támogatások és a behozatali védintézkedések ellenére nehézségekbe ütközik; mivel e nehézségek jórészt a termék versenyképességében tapasztalható fokozatos hanyatlásnak tudhatók be; mivel a helyzet orvoslására a termék minőségének és forgalmazásának a javítása érdekében lépéseket kell tenni;

mivel, figyelembe véve a szárított szőlő legjelentősebb termőterületén uralkodó termelési, tárolási és feldolgozási körülményeket, e célkitűzések közül az elsőt csak akkor lehet megvalósítani, ha az ágazatban foglalkoztatottak szakképzésben részesülnek, valamint ha hatékonyabb eljárásokat fejlesztenek ki a termés betakarítását követő műveletek kivitelezésére; mivel ezenkívül a értékesítési csatornák jobb megismerése segít a Közösségben termelt szárított szőlő értékesítésében tapasztalható növekedés pontosabb meghatározásában;

mivel a tervezett intézkedések célja a Szerződés 39. cikkében foglalt célkitűzések megvalósítása; mivel ennélfogva ezeket a piac szabályozására hozott intervenciós intézkedéseknek kell tekinteni; mivel a szakképzésre és a promócióra vonatkozó intézkedéseket a feldolgozott gyümölcsre és zöldségre nyújtott termelési támogatás általános szabályainak megállapításáról szóló, 1990. május 7-i 1206/90/EGK tanácsi rendelet [4] 1. cikke (1) bekezdésében említett visszatartási arány alkalmazásának az eredményeként képződött megtakarításokból kell fedezni,

ELFOGADTA EZT A RENDELETET:

1. cikk

A 4. cikkben említett eljárással összhangban a Közösség területén termelt és a 08062011, a 08062012, a 08062091, valamint a 08062092 KN-kód alá tartozó szárított szőlő minőségére és promóciójára vonatkozó egyedi intézkedéseket kell elfogadni.

Az intézkedések az alábbi rendelkezéseket tartalmazzák:

- a minőséggel kapcsolatosan:

a) szakképzésre vonatkozó intézkedések;

b) a szállítási és tárolási körülmények javítására vonatkozó intézkedések;

c) az új minőségi és besorolási paraméterek műszaki fejlesztésére, valamint hatékony szárítási, tisztítási, válogatási és tárolási műveletek kifejlesztésére vonatkozó intézkedések a gazdaságban vagy az üzemben;

- a promócióval kapcsolatosan:

d) az európai piac felmérése;

e) a fent említett intézkedések eredményeire épülő információs program, amely a közösségi termékek sajátosságaira helyezi a hangsúlyt.

2. cikk

(1) Az 1. cikkben említett intézkedéseket az iparág különböző ágazatainak a tagjaiból álló reprezentatív csoportok valósítják meg, amelyek biztosítékot nyújtanak a javasolt intézkedések megfelelő végrehajtására vonatkozóan. A csoport reprezentativitásának a megítélése a megfogalmazott célkitűzések alapján történik.

A d) és e) pontban említett intézkedéseket azonban a Bizottság is végrehajthatja.

(2) A Közösség az 1. cikkben említett intézkedések finanszírozásához akár 70 %-os arányban is hozzájárulhat.

A hozzájárulás mértékét az 1. cikk a), d) és e) pontjában említett intézkedések esetében 90 %-ra, 100 %-ra és 100 %-ra is lehet emelni.

3. cikk

Az 1. cikkben említett intézkedések következtében felmerülő kiadásokat a közös agrárpolitika finanszírozásáról szóló, 1970. április 21-i 729/70/EGK tanácsi rendelet [5] 3. cikke (1)bekezdése értelmében a mezőgazdasági piacok szabályozását célzó intervenciós kiadásnak kell tekinteni. Finanszírozásukat az EMOGA Garanciarészlege végzi.

4. cikk

E rendelet részletes alkalmazási szabályait a feldolgozott gyümölcs- és zöldségtermékek piacának közös szervezéséről szóló, 1986. február 24-i 426/86/EGK tanácsi rendelet [6] 22. cikkében előírt eljárásnak megfelelően kell meghatározni.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. február 21-én.

a Tanács részéről

az elnök

G. Moraitis

[1] HL C 211., 1993.8.5., 20. o.

[2] 1994. február 8-i vélemény (A Hivatalos Lapban még nem tették közzé).

[3] HL C 352., 1993.12.30., 29. o.

[4] HL L 119., 1990.5.11., 74. o.

[5] HL L 94., 1970.4.28., 13. o. A legutóbb a 2048/88/EGK rendelettel (HL L 185., 1988.7.15., 1. o.) módosított rendelet.

[6] HL L 49., 1986. 2.27., 1. o. A legutóbb az 1569/92/EGK rendelettel (HL L 166., 1992.6.20., 5. o.) módosított rendeletet.

--------------------------------------------------